
El dolor genera dolor


El director portuguès Tiago Rodrigues (Lisboa, Portugal, 1977), actualment director del Festival d'Avinyó, ha tancat les estrenes teatrals del Festival Grec 2025 amb la seva obra Hécube, pas Hécube, una aproximació al clàssic grec d'Eurípides fusionat amb una qüestió radicalment i dissortadament d'actualitat allà i aquí: el maltractament o l'abús en un centre d'acollida del govern a un infant de 12 anys, diagnosticat d'autisme. 


De seguida, el cas del fill d'una actriu de la companyia —la que protagonitza el paper d'Hécuba dins de la ficció que està assajant aquest clàssic— es relaciona amb el recent escàndol de l'anteriorment anomenada aquí la DGAIA catalana i l'abús a una nena acollida al centre.


Són dos casos diferents, com si Tiago Rodrigues no hagués volgut anar més enllà, potser pensant que exageraria en la seva mirada si arribava a parlar d'abús sexual i s'ha limitat a l'agressió física. Per això s'ha quedat en un cas de maltractament que, atenció als matisos lingüístics al llarg de la trama, no vol dir el mateix que mal tracte. Els monitors d'infants d'acollida poden tenir i justificar, diuen, mal tracte, però no poden justificar el maltractament.


L'espectacle Hécube, pas Hécube té la virtut de fusionar la tragèdia grega amb el que es pot anomenar també la tragèdia contemporània. Aquest pas d'un espai temporal a un altre es fa només matisat amb un gruix d'il·luminació, més blanca quan es parla del moment actual i més fosca quan es parla de l'Hécuba clàssica. Els personatges o els intèrprets són sempre els mateixos —domina el vestuari negre de tall clàssic— i contrasta l'ambientació sonora amb peces del compositor afroamericà, cantant, guitarrista i pianista rei del soul, Otis Redding, mort d'accident aeri als 26 anys (Dawson, Geòrgia, EUA, 1941 - Lake Monona (accident aeri), Madison, Wisconsin, EUA, 1967), però considerat un dels músics més importants de la música soul. 


És així com entre fragments estrictes de l'obra d'Eurípides i els textos de caràcter judicial de la denúncia al govern de l'Estat pel maltractament al fill de l'actriu protagonista, originals de Tiago Rodrigues, encara hi ha opció per esquitxar algunes ràfegues d'ironia sobre el món del teatre, començant per riure's d'un mateix amb afirmacions com per exemple que potser no tenen obra però tenen una enorme escenografia —una escultura gegant d'una gossa, esclar, damunt d'una mola de pedra que faria enveja al gat d'en Botero— ni que ells diguin que no saben ben bé què hi fa; o que encetin a ritme d'Otis Reeding un ball, diguem que coreogràfic, amb casc de motorista i fil musical —l'adolescent fill de l'actriu amb autisme s'hi capbussava sovint— o que hi hagi la picada d'ullet només fàcil d'endevinar en francès quan diuen que l'adolescent es diu potser Otis per “autisme”, perquè els que encara saben poc o molt francès —llengua veïna— no ignoren que “au” fa “o”.


Si bé la trama contemporània sobre l'adolescent maltractat posa el dit a la nafra, la veritat és que no fa gaire mal perquè, dissortadament, aquesta qüestió social forma part de l'agenda quotidiana d'aquest convuls —una altra vegada un temps convuls— segle XXI. Els assajos fragmentats d'Eurípides —a peu de taula i llibret a la mà— serveixen no tant per representar una part de la tragèdia grega sinó per acabar relacionant el que patien i deien aleshores els grecs amb el que pateixen i diuen ara els ciutadans contemporanis.


I aquest és, en tot cas, l'encert del director i dramaturg Tiago Rodrigues, que s'ha proposat recordar el clàssic però no versionar-lo amb falsa modernor sinó mostrant als espectadors que la història del temps és una roda, com el món, que sempre torna al mateix lloc.


I perquè una proposta així acabi de reblar la festa, la clau és que es pugui escollir el luxe de veure i escoltar en directe els intèrprets de la Comédie-Française amb l'actriu Elsa Lepoivre, en el paper protagonista d'Hécube —actriu també de cinema amb films com Au bout des doigts o Les trois soeurs, o el veterà actor Denis Podalydès, conegut per una extensa filmografia francesa, a més de l'actor Loïc Corbery, un altre dels protagonistes grecs, que queda cec, o l'actriu francesa d'origen camerunès, Séphora Pondi, al costat de l'actor Gaël Kamilindi i l'actriu Élisa Alloula, en papers més secundaris, però tots imprescindibles.


Són personatges grecs i són també el cor. El teatre no sempre té mitjans per augmentar plantilles, denuncia irònicament Tiago Rodrigues en veu dels seus personatges. Però la simbologia ho resol tot, com per exemple, la presència de l'esmentada escultura negra d'una gossa gegant que s'empara en la llegenda que diu que la reina Hécuba va ser finalment convertida en gossa pels déus i va ser enterrada en un indret que encara avui es coneix com la “Tomba de la Gossa”, un indret prop de la costa de l'estret dels Dardanels on les batalles antigues han deixat, si més no, rastre mitològic.


Hécube, pas Hécube, de Tiago Rodrigues i la Comédie-Française         —atenció a aquest “pas” negatiu que té tot el sentit durant l'obra—, es tanca amb un final on Hécube ja és la gossa profetitzada llegendàriament pels déus. Gossa o no, se non è vero, è ben trovato o, com a mínim, si no és veritat, els lladrucs estan ben “bordats”, tot i que també es podria dir —almenys pel que fa a la nit d'estrena entre aplaudiments d'un amfiteatre grec amb moments de xim-xim farcits d'impermeables blancs distribuïts per l'organització—, que tant els lladrucs de l'actriu com la posada en escena de la companyia estan molt ben “brodats”.

Andreu Sotorra, Clip de Teatre, 29 juliol 2025
Els lladrucs de la gossa que exigeix justícia


Vet aquí com, amb pocs dies de diferència, dues de les més sagnants, justicieres i tràgiques protagonistes del teatre d’Eurípides s’han deixat caure pels escenaris del Festival Grec. I en tots dos casos ho han fet de la mà de dos dels més prestigiosos directors escènics del moment, dotats d’altra banda d’estils creatius ben diferents.


Però coincidents també a l’hora d’aconseguir amb resultats esplèndids que les dues protagonistes d’aquelles tragèdies escrites fa a la vora dos-mi-cinc-cents anys, convisquin a l’escenari amb les seves hereves contemporànies, directament inspirades en casos reals que han estat noticia als mitjans de comunicació.


Així doncs, després de l’infanticidi perpetrat per la Medea de Milo Rau a Medea’s Kinderen, ara li ha arribat l’hora a l’Hècuba (i no Hècuba) de Tiago Rodrigues, vista per primera vegada ara fa un any al Festival d’Avinyó que ell mateix dirigeix, i interpretada —de forma excelsa, diguem-ho ja d’entrada— per la il·lustre “troupe” de la Comédie-Française.


La imatge que ens podem fer d’aquesta reina de Troia (es tracta de la segona dona del rei Priam)  destinada a convertir-se en esclava dels vencedors després de la desfeta de la seva ciutat, es mou entre la descripció que d’ella en fa el relat mitològic, els trets amb els quals la dibuixa Homer als seu poema èpic La Ilíada i el personatge al voltant del qual  Eurípides construeix una de les seves més aclamades tragèdies.


En el que coincideixen totes les versions és en remarcar la seva extraordinària fecunditat. Tan extraordinària que mentre la mitologia, més discreta, li atribueix de forma agosarada però encara creïble dinou criatures, Eurípides,  entrant ja directament en el territori de la inversemblança, puja la xifra fins al mig centenar. Em temo que ni la mare més devota podria recordar el nom de cadascun dels integrants de tan nombrosa prole sense cometre de tant en tant algun que altre lapsus.


I  per cert que, sigui per casualitat o per coincidència dramatúrgica, cinquanta és alhora el nombre màxim de paraules que pot recordar l’Otis, el fill autista de dotze anys de l’altra Hècuba d’aquesta història, que en realitat no es diu Hècuba si no Nadia. Però que, com que és actriu, està assajant precisament el paper d’Hècuba quan es veu immersa en la seva (seva i de l’Otis) tragèdia personal. Val a dir que l’Otis, a banda de recordar aquesta cinquantena de paraules, sap també construir la seva negació: d’aquí ve  precisament el títol que Tiago li ha posat a l’obra. Això sí: quan l’Otis diu “xocolata”, mai afegeix “xocolata, no”, perquè la xocolata li ve sempre de gust.


En qualsevol cas, i tingués els fills que tingués, en acabar la guerra de Troia  a Hècuba només li restaven vius una filla (Polixena)  i un fill (Polidor). I la tragèdia d’Eurípides s’aixeca al voltant de la mort de tots dos. Tot i que la fam de venjança d’Hècuba se centri especialment en l’assassinat del noi, perquè aquest ha estat conseqüència de la pitjor de les traïcions. La noia ha estat sacrificada als déus, i fins i tot ella mateixa,  malgrat estimar la vida, ha acabat donant  la seva conformitat al sacrifici. Però el cas del noi, és una altra història.


Per tal de protegir-lo, la mare el va deixar en mans del Polimèstor, el rei de Tràcia, un suposat bon amic a qui Hècuba va fer també dipositari d’una gran fortuna, destinada a poder tenir cura del noi fins i tot en les pitjors circumstàncies. Però l’avarícia dissimulada sota amables formes de cortesia acaba conduint Polimèstor al crim. I el criminal llença al mar el cadàver de la víctima, sense poder ni imaginar que aquest acabarà flotant davant l’aterrida mirada de la mare.


De tot això, i de la venjança tramada per aquesta mare que, després d’arrancar-li els ulls al traïdor li mata els fills que ja no pot veure, n’anem tenint ja noticia al llarg de la primera escena de l’espectacle de Rodrigues, ubicada  precisament al llarg del primer assaig de l’obra d’Eurípides que es disposen a interpretar la Nadia i la resta d’integrants de la companyia; un primer assaig que Rodrigues guarneix amb aquelles notes d’humor que sap sempre també integrar als seus muntatges. El que ignorem encara és fins a quin punt el paper que la Nadia està preparant al teatre  acabarà creant intenses connexions amb el paper que ara li tocarà assumir a la vida.


L’Hècuba contemporània que haurà de conviure durant una llarga temporada amb l’Hècuba de l’antiguitat en té només un, de fill. Però de ben segur que el seu amor per aquesta criatura és comparable a la suma de l’amor que l’altra Hècuba repartia entre els seus tan nombrosos descendents. I el grau d’atenció que precisa aquesta criatura diagnosticada amb un autisme sever no deixa gairebé espai per a res més, tret del treball com actriu. Per sort, hi ha institucions regentades per bons professionals en les quals pots confiar, perquè la qualitat dels seus serveis està garantida pel mateix estat que les subvenciona i  que contracta el personal. O potser, la cosa no va ben bé aixì?


Nadia pot deixar l’Otis en mans d’aquestes institucions amb la mateixa confiança amb la qual l’Hècuba va deixar Polidor en mans de Polimèstor. I amb això està ja tot dit i està ja creat el magnífic vincle dramatúrgic que dóna forma a la proposta de Rodrigues. La confiança es va ensorrar per complet quan la Nadia va començar a detectar en el fill signes inequívocs de maltractament  i abús.


I així ens la trobem també ja a la primera escena del muntatge: paral·lelament a l’inici dels assajos de l’obra que haurà de protagonitzar, s’ha iniciat també la investigació derivada de la denúncia contra el centre presentada per la Nadia. I nosaltres, espectadors privilegiats del drama de totes dues Hècubes, anirem saltant constantment de la sala d’assaig a les sales judicials en les qual el fiscal interpretat pel gran Denys Podalydés, un nom emblemàtic de la Comèdie a qui li toca també ficar-se sota la pell d’Agamèmmnon, intenta treure el sinistre entrellat de tot allò que  passava en la denunciada institució, un cop  pares, mares o altres visitants giraven l’esquena.


Cap al final de l’obra d’Eurípides, és el traïdor Polimèstor qui pronostica que Hècuba està destinada a convertir-se en una gosa rabiosa. I aquesta transformació, encara que es presenti amb diferents formats, està també present en les altres versions d’aquesta mateixa història. Al cap i a la fi, quan t’han matat tots els fills i ni els reis ni els déus han escoltat com calia els teus plors, potser no queda altra solució que començar a  bordar i mossegar amb totes les teves forces. La gegantina escultura d’una gossa que resta coberta durant gran part de l’espectacle es converteix en aquest  sentit en l’únic gran element escenogràfic d’un muntatge vestit de negre per complet.


Però la Nadia no es vol convertir en una gossa. La Nadia (magnífica Elsa Lepoivre) no busca venjança sinó justícia. I reclamar justícia implica alhora iniciar processos que es poden prorrogar anys i més anys i que t’acaben xuclant la vida. I implica escoltar de l’altra banda acusacions i preguntes  (“Per què va tornar a portar el seu fill al centre un cop intuïts els primers signes de maltractament?”, posem pel cas) de les quals et defensaràs amb les dents  i les ungles, però que deixaran un pòsit de dolor i potser també de culpa dins teu.


I, alhora, la Nadia sap que només tirant endavant la denúncia podran  sortir a la llum els clams i les preguntes que planteja el text de Rodrigues i assenyalar com cal el veritable responsable de tot plegat. Darrere o al costat mateix de la mesquinesa que han mostrat aquells professionals del ram que no mereixen ser qualificats com a tals, s’hi troba la negrigència d’un estat que ni destina prou recursos ni prou personal a institucions que haurien de rebre tota la seva atenció: posats a elegir, la Nadia, preferiria veure asseguts a la banqueta d’acusats els responsables estatals màxims del desgavell, que els causants materials dels danys patits pel fill. Tot i que també aquests mereixen la seva bona ració de càstig.


Rodrigues, ajuntant aquestes dues Hècubes, construeix una potentíssima mostra de teatre polític de debò, d’aquell que defuig la demagògia i la consigna fàcil i sap com ficar el dit a la nafra sense avantposar mai el discurs a la creativitat escènica. Serveixi com a mostra la memorable coreografia amb casc musical incorporat al cap que la companyia realitza davant l’enorme gossa escultòrica mentre sona el potent Soul d’Otis Redding, el llegendari músic de qui ha heretat el nom l’Otis d’aquesta història. O el  sensacional  moment final, durant el qual la Nadia sí que es transforma en gossa. Però no pas per llençar lladrucs de ràbia, si no per bordar-li tendrament al seu cadell. Moments com aquests marquen la grandesa d’un espectacle tan ben armat pel que fa al discurs com pel que fa al seu embolcall escènic.

Ramon Oliver, Recomana, 29 juliol 2025
La Comédie Française est arrivée


“Silence, mes amis”. El dramaturg i director portuguès Tiago Rodrigues és un gran amant del poder de les paraules i del silenci. Ens ho va demostrar a By heart, on feia aprendre un sonet de Shakespeare de memòria a alguns espectadors, o a Sopro, un espectacle dedicat a l’apuntadora del teatre nacional de Lisboa. El cor grec tampoc és un desconegut per a Rodrigues: a Cor dels amants fa parlar la parella protagonista a l’uníson, en molts moments i amb variacions de ritme i mots.

El festival Grec va tancar-se amb un espectacle 100% europeu al Teatre Grec: Hécube, pas Hécube, una producció de la Comédie Française escrita i dirigida per l’actual director del Festival d’Avinyó. És a dir: un director portuguès, una companyia francesa i un clàssic grec. Pas mal, que dirien els gavatxos.


Els assajos de la tragèdia Hècuba, escrita per Eurípides el 424 abans de Crist, serveixen de material textual per explicar la història de la seva actriu protagonista, que es veu immersa en un laberint judicial quan descobreix que el seu fill autista ha patit maltractaments i decideix posar una denúncia. L’actriu, excel·lentment interpretada per Elsa Lepoivre, es debat, com Hècuba, entre el desig de justícia i de venjança, i les llàgrimes que no troba a la sala d’assaig se li apareixen al tribunal, com per art de màgia.

Rodrigues ens mostra com funcionen els “assajos de taula”: els actors, asseguts, llegeixen i repassen el text, marquen tons i apunten dubtes i suggeriments. Les cantimplores negres (tot teatre públic europeu proporciona ampolles reutilitzables als seus equips artístics) fan joc amb el vestuari negre (disseny de José Antonio Tenente), que serveix tant de roba d’assaig com per a la posada en escena minimalista com per al judici. Negre neutre, negre de dol, negre tribunal.


La proposta funciona, sobretot, pel seu repartiment: set actors fantàstics, del primer a l’últim, de la protagonista als més secundaris. De fet, i en molts moments, a causa de la mateixa naturalesa del text, en què els talls entre realitat i ficció són constants, la seva interpretació em va semblar més germànica que francesa. Quan Elsa Lepoivre ha de cridar, crida com només pot fer-ho una actriu de la Volksbühne berlinesa. Loïc Corbery, en el seu doble paper de Polimèstor i secretari d’estat, també brama de meravella.

Tal com passava a les tragèdies gregues, la violència és obscena: és a dir, succeeix fora d’escena. (Ja t’ho podries aplicar, Milo Rau). Els maltractaments patits per Otis, el fill de l’actriu amb autisme sever, són descrits per la mare en un discurs que, tal com l’adverteix l’advocada, haurà de repetir moltes vegades. Centenars de vegades. No fa el mateix una actriu, nit rere nit, davant d’un públic sempre diferent?


“Em caldrà sang falsa”, diu l’actor motivat: el vermell de la sang és l’únic element que trenca el blanc i negre rigorós d’aquesta proposta. Veure Hécube, pas Hécube al Teatre Grec li aporta un plus escenogràfic: estem fent una tragèdia deconstruïda en un simulacre de teatre grec, i la llum dissenyada per Rui Monteiro il·lumina molt bé la paret de pedra. La incomoditat de les butaques, però, mereix un comentari a part: dues hores i quart asseguts en aquests seients de plàstic són una tortura per als nostres culs.

També, i ja no sé com dir-ho, tornem a ensopegar amb el tema dels sobretítols: si des de la fila 9 ja costava llegir bé el text, no em vull imaginar com van patir els de la fila 21 (l’última del Teatre Grec). La mida de les pantalles i de la lletra hauria d’haver sigut el doble de gran, com a mínim. Parlem d’accessibilitat? O ja us passaré la factura de l’oftalmòleg a la pròxima revisió de la vista.


Si haguéssim vist el mateix espectacle a la Sala Fabià Puigserver del Lliure, hauríem estat molt més còmodes, això és un fet. Però l’amenaça de pluja i els impermeables que ens van proporcionar els amables acomodadors del Grec van crear un inesperat espai sonor, especialment durant les transicions entre escenes. Ens fa tanta il·lusió que ens regalin coses, que la gent se’ls posava i treia amb fruïció.

L’actriu protagonista interpreta una actriu que interpreta el paper d’Hècuba, i és en l’espai entre aquestes màscares on apareixen els moments més colpidors. “Sempre hi ha dolors més grans que els nostres. N’hi ha prou amb anar al teatre”. La set de justícia de l’actriu es debat entre denunciar els treballadors o denunciar l’estat, que és qui té la responsabilitat final de cuidar el seu fill.

El moment de glòria de l’actor “secundari” Gaël Kamilindi es va veure interromput per un breu error tècnic amb els sobretítols, que van deixar de funcionar durant uns instants. Tots els qui parlem francès vam reaccionar més expressivament, per descomptat, com volent dir Je comprends tout, mon ami. Kalimindi ho va salvar com només pot fer-ho un gran actor, comentant l’errada tècnica i integrant-la al seu discurs. “Se suposa que ha d’anar malament… és una tragèdia!”.

Oriol Puig Taulé, Núvol, 30 juliol 2025

Les Hècube heroïques d’avui


Rescatar una tragèdia clàssica d’Eurípides i fugir de les grandiloqüents rèpliques dels déus i de les advertències del cor és un exercici d’alt risc. El dramaturg i director portuguès i actual director del Festival d’Avinyó, Tiago Rodrigues (Cor dels amants), estira una adaptació intel·ligent, tot i que, com en bona part de les posades en escena contemporànies de les òperes de repertori, el vestit no s’acaba d’ajustar al 100%. En comptes d’eludir allò que patina, la necessitat de tancar la tragèdia provoca aquest desajust. Que el Grec hagi tancat amb el debut de la Comédie Française, que s’havia inaugurat amb les cançons de Pomme (Le petit Cirque) és una feliç coincidència, que revela la responsabilitat del festival amb aportar propostes internacionals a l’estiu de Barcelona.


Hècuba narra com aquesta mare es pren la justícia de la mà (o es venja) quan descobreix que el Polimèstor a qui havia confiat el seu fill, la va trair matant-lo i acaparant tot l’or per aquell secret favor. En la posada en escena de Rodrigues (Hécube, pas Hécube), l’acció simula una primera lectura accidentada perquè la protagonista té una trobada amb el fiscal per denunciar la desprotecció del seu fill autista que va patir abusos en la residència pública on estava ingressat. L’actriu no es conforma en què se sentència només en contra de l’abusador, sinó que reclama responsabilitat institucional. Rodrigues se sorprèn d’allò que canten els Amics de les Arts a Apunto Shakespeare.


El to de primera lectura, com la postfunció inicial de Medea’s kinderen (l’altra tragèdia grega d’aquest estiu a Barcelona, dirigida per Milo Rau) li dóna una beneïda clau d’humor i empatia. L’actor que protagonitza el teòric protector (serà el secretari d’Estat a condemnar judicialment) així com el que interpreta Agamèmnon (i que farà de fiscal en la trama paral·lela) tenen una vis còmica que despleguen voltant per la taula i preguntant sobre com serà l’escenografia (i perdent un temps que se li escola a la protagonista per no fer tard davant el fiscal).

Hècuba aconsegueix la conxorxa de matar els fills del traïdor i, just després les troianes li fereixin els ulls amb unes agulles fins a deixar-lo cec. El treball dels set intèrprets juga a favor de la peripècia, sota una escultura mig derruïda d’una gossa, l’animal en què Agamèmnon decidirà convertir l’heroïna Hècuba. De l’estàtua, l’actriu protagonista abraça una cama de l’estàtua com si fos el seu fill (Polidor en l’escena i Otis en la vida actual) amb un peu gegant. ¿Casualitats divines que coincideixen amb el peu de La nit del músic més alt? ¿O habilitat dels d’Indigest per fer rodar l’aigua al seu molí?


La protagonista té un to similar de desesperació (tot i que només plori en seu judicial, i no en sigui capaç a l’escena) i ensenya les parts més emocionants quan recorda les estones de conversa complexa amb el seu fill Otis i la lectura d’un conte amb un gos desemparat. També hi ha una translació eficaç entre Agamèmnon i el fiscal (que incitarà a què a través de la premsa es pugui acorralar el polític de torn). Igualment, és cert que és una mirada simplista i massa bonista en favor dels desvalguts contra la impunitat del Poder, aquell que mai s’embruta les mans; que sempre culpa al sistema que dirigeix, però que no se’n sent responsable.

El gran problema arriba, sí, en la peripècia judicial: el secretari d’Estat sentirà una picor als ulls fins que comencin a sagnar. De la broma simpàtica (en què s’entén l’adaptació) es passa al rei plorant i maleint els seus ulls cecs. Realment, és un salt que no aguanta prou a l’escena per excessiu. Sobretot, perquè en la seva desesperació cedeix al crit més agònic, aquell que les adaptacions de clàssics proven de fugir-ne. La solució seria fàcil; no caldria arribar al final la tragèdia (i es podria rebaixar la durada que s’apropava als 150 minuts en la primera funció, accidentada per la pluja i els sobretítols que van desaparèixer, cap al tram final).

Jordi Bordes, Recomana, 30 juliol 2025

El dolor de les mares per la traïció del poder


El Festival Grec 2025 ha estat el Grec de les mares. Mares protagonistes com la Moeder Courage de la belga Lisaboa Houbrechts, la Medea de Milo Rau, la Mami de l'albanès Mario Banushi, la mare fantasma d’Helena Tornero a Tu em vas prometre una història d’amor i, finalment, l'Hècuba de l'actual director del Festival d’Avinyó, Tiago Rodrigues, que dimarts tancava la programació Teatre Grec de Montjuïc en una funció molt aplaudida, però que també va registrar força fugides d’espectadors.


A Hécube, pas Hécube hi ha dues mares. Una és la reina de Troia, la segona dona de Príam i esclava d'Agamèmnon després de la caiguda de la ciutat. Hècuba plora la mort del fill petit que havia volgut protegir de la guerra i a qui per avarícia va assassinar qui l'havia de cuidar, el rei dels tracis. L’altra mare és Nadia Roger. El seu fill autista Otis va ser víctima de maltractaments i humiliacions en el centre públic on l'havien de protegir. La Nadia va denunciar els fets a la fiscalia, que va obrir una investigació. La Nadia vol justícia.


Dos temps i dues confiances traïdes. Dos delictes dels que havien de tenir cura dels més vulnerables i no ho van fer. Dos personatges i una sola gran actriu (Elsa Lepoivre) en un enginyós joc teatral.


Tiago Rodrigues agermana el dolor de les dues mares tot alternant amb gran talent el text d’Eurípides i la investigació judicial del maltractament d’Otis (fantàstic, el fiscal de Denis Podalydès) en una funció de teatre dintre del teatre que arrenca amb un peculiar assaig d’Hècuba no exempt dels inevitables tocs d’humor que Rodrigues cola sobre les coses del teatre i fins i tot de la mateixa producció que es representa, i que donen frescor i veritat a l’escena.

La gran estàtua d’una gossa, tapada durant bona estona de la funció, mana sobre l’escenari i té a veure amb Eurípides, però sobretot amb la fixació de l’Otis per la pel·lícula d’una gossa desemparada i que dona lloc a tres descarnats i emotius monòlegs amb final feliç. Com la gossa que ha trobat el cadell, la Nadia borda. Bravo!

Santi Fondevila, Ara, 30 juliol 2025

